(29)

Tyskland står over for udfordringer med hensyn til landets afhængighed af fossile brændsler og energiimport fra Rusland samt med hensyn til rammebetingelserne for investeringer i et fuldt integreret og bæredygtigt energisystem. Ifølge data fra 2020 er særligt afhængigheden af russisk gas stor (65 % (20)) og ligger over EU-gennemsnittet (44 %). Afhængigheden af olieimport fra Rusland ligger også over EU-gennemsnittet (34 % i Tyskland sammenlignet med et EU-gennemsnit på 26 %) (21). Over halvdelen af Tysklands energimiks kommer fra gas (26 %) og olie (35 %). Denne afhængighed har direkte konsekvenser for Tysklands industri, som repræsenterer 35 % af det samlede energirelaterede forbrug af naturgas. Hurtigere fremskridt med udvidelsen af transmissions- og distributionsnet og med udviklingen af vedvarende energier er afgørende for at løse disse udfordringer, opfylde målene på klima- og energiområdet og sætte skub i investeringer i forhold til opsparing. Der er behov for en styrket indsats for at diversificere energiforsyninger og -ruter under anvendelse af alle tilgængelige kulstoffri energikilder, navnlig via udvikling af vedvarende elektricitet og gasser, herunder vedvarende brint, og af flydende naturgas. Det anbefales så vidt muligt at fremtidssikre nye gasrelaterede infrastruktur- og netinvesteringer, således at de gøres mere bæredygtige på lang sigt ved at tilbyde fremtidige anvendelsesmuligheder for bæredygtige brændstoffer. Ambitionsniveauet vedrørende reduktion af drivhusgasemissioner, mere anvendelse af vedvarende energi og øget energieffektivitet skal øges, hvis Tyskland skal opfylde »Fit for 55«-målene. Der er behov for en indsats for at sætte skub i dekarboniseringen af industrien, forbedre fleksibilitetsmulighederne og energiforbrugernes reaktion på skiftende priser og styrke integreringen af energisystemer (22). Der bør også gøres en indsats for at øge energieffektiviteten, mindske energiforbruget og sætte skub i dekarboniseringen af bygningsmassen og transportsektoren, som i 2021 ikke nåede de årlige nationale emissionsmål for disse sektorer. Større udbredelse af delt mobilitet og bæredygtig offentlig transport kan mindske forbruget af fossile brændsler. Udvidelsen af Tysklands elnet har oplevet væsentlige forsinkelser. De vigtigste hindringer består bl.a. i kompleksiteten af planlægnings-, godkendelses- og ankeprocedurerne. Forsinkelserne med hensyn til udvidelsen af elektricitetsnettene har gjort det nødvendigt at begrænse antallet af vedvarende energikilder i visse områder. Derudover påvirker forsinkelserne med hensyn til udvidelsen af elektricitetsnettene i betydelig grad nettene i nabomedlemsstaterne, fordi netkapaciteten i Tyskland ikke er tilstrækkelig til at transportere de elektricitetsmængder, der handles i den respektive priszone. Regeringen har givet tilsagn om at øge andelen af vedvarende energi i elproduktionen til 80 % senest i 2030, og det tyske parlament debatterer i øjeblikket et forslag til en lov om vedvarende energi, der indeholder målet om at opnå nærmest drivhusgasneutralitet i elsektoren senest i 2035. Men udbygningen af særligt landvind har været hæmmet af en voldsom opbremsning i de seneste år på grund af vedholdende gennemførelsesbarrierer. For at fjerne gennemførelsesbarriererne er det nødvendigt at træffe foranstaltninger til at løse konflikter vedrørende arealanvendelse på et tidligt tidspunkt, lempe reglerne for minimumsafstand, forbedre anvendelsen af arealplanlægning med henblik på at identificere zoner til opstilling af vindenergi og gøre det lettere at opnå godkendelser. Den lokale accept kan forbedres, herunder via en mere strømlinet høringsproces, øget borgerdeltagelse og deling af indtægter i forbindelse med projekter. Udvidelsen af vedvarende energi og forbedringen af energieffektiviteten vil ikke blot mindske afhængigheden af energiimport med også i væsentlig grad nedbringe energipriserne. Endelig kan deltagelsen i grænseoverskridende energirelaterede projekter styrkes yderligere, og fleksibiliteten og reverse flow-kapaciteten kan øges for så vidt angår den eksisterende interkonnektivitet.